4G-vel támad a legújabb körszámlapos okosóra | 24.hu
tech újságíró. 2014. 12. 11. 13:00	Az LG-nél a jelek szerint egyetlen percig sem pihennek a fejlesztők.	Az LG nyáron dobta piacra első okosóráját, a nem túl impozáns G Watch-ot, melyet nem sokkal később már a nagyon is tetszetős G Watch R követett a sorban. Jól értesült források szerint a koreai gyártónál már javában folyik az utóbbi készülék utódjának a fejlesztése: amennyiben hihetünk a pletykáknak, a G Watch R2 2015 februárjában a Mobil Világkongresszuson debütál majd. A második generációs G Watch R legfontosabb újítása, hogy immár SIM-kártyát is bele lehet majd tenni, és többek közt LTE mobilnettel is fel lesz vértezve. SIM-kártyával etethető egyébként a nemrégiben általunk is alaposan letesztelt Samsung Gear S is, ez a modell azonban még nem tud LTE-t, hanem csak HSPA-t. Emlékeztetőül, a cserélhető szíjas G Watch R legfontosabb ismertetőjele, hogy a Motorola Moto 360-hoz hasonlóan kör alakú érintőkijelzőt kapott. A P-OLED technológiájú és 1,3 colos képátlójú display 320×320 pixeles felbontással rendelkezik és a Moto 360-tól eltérően az előlap 100 százalékát uralja, ami világelső újdonságnak számít. A hivatalos IP67 minősítéssel rendelkező, vagyis víz- és porálló, Android Wear operációs rendszerű okosórába egy 1,2 GHz-es órajelű Qualcomm Snapdragon 400-as chipset került, mely 512 MB RAM, illetve 4 GB flashmemória társaságát élvezi. Az energiaellátásról egy 410 mAh kapacitású akkumulátor gondoskodik, szenzor fronton pedig többek közt giroszkópot, gyorsulásmérőt, barométert és iránytűt is kapunk.
Iszonyatosan pörög az Instagram	×